بؤلگهده اولان سون بیر ایلین اولایلاری، بو بؤلگهنین دهییشمهسیندن خبر وئریر. بؤلگهده اولان دهییشیم، بؤلگه خالقلاریندان قایناقلانیر، یوخسا باشقا بیر یئردن یؤنهدیلیرینه کسین قرار وئرمک اولمور. گؤرونن، دهییشمهلر، دهییشیملرین هامیسی دومینو کیمی بیر-بیرینه دویونلهنیب. دومینویا توققا ووران، تونیسلی گنج ایدی یوخسا باشقالاری، گئنه ده بللی دهییل. بو دهییشیمه سئوینیب، سئوینمهدیـییمیزه ده سؤز اولمالیدیر. دهییشمهلر، هاچان دوراجاغینا بیر واقت وئرمک اولمور. اولدو اولانی، بیز ایسه تاماشاچیییق.
فیکر ائلهمیرم بؤلگهده اولان میللتلرین هئچ بیری، بو دهییشیمه قورغولاری اولا. قورغو قالسین قیراقدا، حاضیرلیقلاری بئله یوخدور. گلهجهیه قورغوسو اولمایان خالقلارین، دهییشمهیه قاتیلماقلاری ماراقلیدیر. آزادلیق ماراغیلا قاتیلمالار اؤز یئرینده، هر کسین اورهیینده آزاد یاشاماغا سئوگی اولار. بو دهییشیم، هارا چاتاجاغی دا بیزه بللی اولمایاجاق. قودرهتده اولانلاری هامیسی قودرتدن قیراغا قویولدوقلارینا دا شوبهه اولور. قودرهته باغلی اولانلارین ایچیندن اولان قودرته قارشی گلیب، دهییشیمده یئنیدن قودرهته چاتانلار دا اولور.
بؤلگهده اولانلار، دونیادا اولان اویونلارا قاتیلماغی بلکه دوشونهلر، آنجاق قاتیلماقلارینا یئر وئریلمیر. یئر وئریلنلرین اؤزلرینین دوروملاری دا باشقالاریلا چوخ فرقلی گؤرونولمور. نظره گلیر، بؤلگهده اولان اولایلارین سون دوراغی بؤلگهدن اولوب اویونلارا قاتیلانلارینکی دیر. البت بو آرادا، حاضیرلیقلاری اولان بیر خالق دا گؤزه چارپیر. اونلار؛ یوز ایله یاخین اویونچولوقلارینا دایاناراق، بؤلگهنین گلهجهیینده اؤزلرینه بؤیوک بیر پای دوشونورلر. حاقلاری اولدوقلاریندان چوخ پای. البت بو پایی قازانماغا، دومینهیه توققا وورانلارین الی ایله آلماغی دوشونورلر. بؤلگهنی بو گونه سالانلار، بو پایی وئرمکدن ممنون گؤرونورلر. بو اوزدن، پایلارینی وئرمک اوچون، دونیانین، ها بئله بؤلگهنین بئیینلرین حاضیرلاییرلار!
azb_Arab azb_Arab azb_Arab